**Mark. 12:13-17 / Rom. 13:1-7**

**“Onderdanig aan God se aangestelde gesag.”**

*Andries Burger, GK Pinetown, 12 Januarie 2020*

*Sing: Lied 197:1, 2; Ps. 103:1, 10 (T); “My God is so groot.” Ps. 2:1, 2, 5, 6 (C)*

<< Lees Mark. 13-17>>

Met Jesus se intog in Jerusalem op die Maandag het Hy nie meer weggesteek dat Hy die Een is wat sou kom nie,

die Saad van Eva wat die slang se kop sou vermorsel,

die Saad van Abraham wat vir die nasies tot groot seën sou wees,

die Seun van Dawid wat ewig as Koning sal heers.

Die skare van mense was ook oortuig en het Hom toegejuig,

 “Hosanna, red nou Here! Loof Hom! Prys Hom in die hoogste hemele.”

Maar sommer gou het dit duidelik geword dat Hy nie aan hulle verwagtinge gaan voldoen nie.

Dinsdag het Hy die gebeure in die tempel behoorlik ontwrig, tafels omgekeer en die kerkleiers as ŉ spul rowers toegesnou..

 En nou, die Woensdag kom nog ŉ paar erge ontnugterings...

Die leiers van die volk wil van Hom ontslae raak en hulle gebruik drie strikvrae om Hom ongewild te maak, en om klagtes te kan kry waarvoor hulle Hom kan aankla.

Ek gaan vanoggend het net op hulle eerste poging fokus om Hom in ŉ politieke wip te probeer vang...

Daar is baie oor die Messias geprofeteer in die Ou Testament,

maar die belangrikste, jy kan amper sê die enigste wat vir die Jode saak gemaak het,

is God se belofte dat die Seun van Dawid sal kom om die koninkryk van Israel te herstel en dan vir ewig sal heers as koning.

Vir hulle het dit beteken dat Hy nou van die Romeinse onderkrukkende oorheersing gaan onslae raak.

Juis daarmee wil hulle Hom in ŉ strik vang –

– as Hy tog net sou sê dat Hy teen die Romeine is; dan kan hulle Hom aankla van rewolusie en die Romeine sal Hom dan veroordeel en kruisig;

– of as Hy sê dat Hy nie teen die Romeine is nie, dan sal die skares Hom verlaat want hulle sal dink dat Hy nie die Messias is nie omdat Hy hulle nie van die Romeinse oorheersing gaan verlos nie.

As Hy pro-Romeine is gaan die mense Hom verlaat, as Hy anti-Romeine is gaan die aanhangers van Herodus, die Herodiane, Hom aankla.

 Hulle dink hulle het Hom vas...

Hulle begin die vraag baie skynheilig met allerhande mooi praatjies van Jesus se vreeslose integriteit, en van sy getrouheid aan die waarheid van God se wil.

En dan die vraag wat so onskuldig klink:

Is dit reg om aan die Romeinse keiser belasting te betaal; moet ons belasting aan die Romeine betaal of nie?

Die belasting waarvan hulle praat is deur die Romeinse ryk vereis vir elke lid van die volk.

Die bedrag was nie baie groot nie – soveel soos een dag se salaris – maar dit het hulle neuse daarin gevryf dat hulle onderdane van Rome is, dat die Romeine hulle oorheers.

Hulle was wreed onderdruk deur die Romeine wat boonop die enige ware God geminag het...

 Maar wanneer die Messias kom ... gaan Hy die koninkryk van Dawid herstel...

 Hy is hier! Hosanna! Loof en prys Hom!

Jesus se antwoord vat al weer die wind uit hulle seile uit, Hy maak hulle stom van verbasing.

Hy kyk regdeur hulle en draai nie doekies om om hulle valsheid en hulle huigelary uit te wys en af te keur nie.

En dan sy meesterlike antwoord – Wie se naam is op die muntstuk? Wie se afbeelding is op die kopkant van die munt? Gee dan dit met die keiser se beeld aan die keiser – dit is tog duidelik syne.

Gee aan die keiser wat aan hom behoort.

Maar gee aan God wat aan Hom behoort – jouself. Onthou jy hoe God die mens gemaak het na sy beeld – dat die mens die beeld van God dra (Gen. 1:26)?

Jesus se fokus was nie net maar aardse koninkryk nie maar die hemelse koninkryk, en die herstel daarvan beteken dat mense hulleself aan Hom moet gee in gelowige oorgawe.

Ja gee jouself aan Hom, dit is wat Paulus juis in Rom. 12.1 ook skryf – *gee jouself aan God as ŉ lewende heilige offer...*

Hierdie antwoord van Jesus was nie gewild nie, sekerlik het dit bygedra daartoe dat dieselfde skare wat Maandag, “Hosanna! Loof Hom!” gejuig het, teen Vrydag “Kruisig Hom!” geskreeu het.

Deur die eeue en vandag nog steeds is Jesus se antwoord nie gewild nie – veral wanneer mense swaarkry onder ŉ onderdrukkende, onregverdige, slegte regering.

Luister hoe maak Paulus dit nog duideliker deur die inspirasie van die Heilige Gees,

Rom. 13:1, 2, *“1Elke mens moet hom onderwerp aan die owerhede wat oor hom gestel is. Daar is immers geen gesag wat nie van God kom nie, en die owerhede wat daar is, is daar deur die beskikking van God. 2Wie hom teen gesag verset, kom dus in opstand teen die ordening van God; en wie in opstand kom, sal sy verdiende straf kry.”*

Dit is alles goed en wel wanneer die owerheid, die regering, hulle werk goed doen.

As hulle goeie en eerlike diens lewer, as hulle die volk beskerm sonder om hulle vryhede te belemmer, as hulle ŉ veilige, rustige omgewing skep waar mense in rustigheid kan lewe en God aanbid.

Maar is dit ook geldig wanneer dit ŉ slegte, oneerlike, goddelose regering is?

Wanneer hulle die land in die afgrond in plunder soos in Zimbabwe,

wanneer hulle een groep mense in die land ophemel en ŉ ander deel verag soos baie met apartheid gedoen het?

En wanneer later eensydige diskriminasie net maar omdraai om weer netso groot onreg te doen ter wille van wat hulle regstelling noem? Wanneer die fokus net om selfverryking draai en nie diens aan die samelewing nie?

Ja, dit is nogal wat Jesus bedoel, dit is wat God deur Paulus laat opskryf...

 Waarom moet ons onderdanig wees aan so ŉ regering?

 Omdat hulle gesag van God af kom.

 Om hulle te gehoorsaam is om te erken dat God in beheer is ...

Deur sy profeet Daniël het God dit so laat opskryf in Dan.2:21 dat dit God is wat “*tye en omstandighede verander, wat konings afsit en konings aanstel”*, wat regerings in bewind stel en wat regerings ontbind.

Maar sal God ŉ slegte, sondige koning of regering gesag gee?

Dis presies waarvan Daniël skryf – oor Nebukadneser wat koning was van Babel wat Juda oorwin en in ballingskap uit God se beloofde land weggevoer het.

Deur sy profeet Jeremia sê die Here in Jer. 27 *,“5Deur my groot krag en met my magtige dade het Ek die aarde, die mense en die diere wat op die aarde is, gemaak en Ek gee dit aan wie Ek wil.* ***6****Ek gee al hierdie lande nou in die mag van my dienaar koning Nebukadnesar van Babel. … 8Die nasie of koninkryk wat nie vir koning Nebukadnesar van Babel wil dien en onder die juk van Babel se koning wil buig nie, sal Ek met oorlog en met hongersnood en met pes straf, sê die Here. Ek sal hulle uitroei deur Nebukadnesar.”*

En toe Saul vir Dawid wil doodmaak nádat God rééds vir Dawid as koning gesalf het,

toe lig Dawid nie sy hand teen Saul nie, want Saul was deur God aangestel as Koning (1 Sam. 24:4-6).

Dit was nie vir Dawid om Saul uit sy pos te werk nie, dit was God wat Hom aangestel het en dit is God wat sal besluit wanneer Saul nie meer koning sou wees nie.

Dieselfde het met Jesus gebeur.

Ons lees in Joh. 19:10,11 dat Pilatus tydens sy verhoor vir Jesus gevra het,

“10*... Praat jy nie met my nie? Weet jy nie dat ek die mag het om jou los te laat en ook die mag om jou te kruisig nie?”*

*11En Jesus antwoord hom: “U sou geen gesag oor My gehad het as dit nie van Bo aan u gegee was nie.”*

Wanneer ons met die regering, die owerheid te doen het, dan leer God ons dat ons eintlik met Hom te doen het en met wie Hy besluit het om op daardie tydstip gesag oor ons te gee.

Moenie jou blindstaar in dankbaarheid (as dit goed gaan) of in weersin (as dit sleg gaan) teen die regeerders nie, kyk verby hulle en sien God in sy ewige heerskappy raak.

Natuurlik word ons geroep om die geleenthede wat God gee te gebruik

om teenoor die regeerders te getuig waarvoor die Here hulle roep, en

om hulle aan te spreek wanneer hulle nie God se wil doen nie, en

 om hulle te waarsku teen God se straf op hulle sonde,

 en om vir ander te stem wanneer ons die kans het.

Maar soos Dawid, soos Jesus moet ons gehoorsaam en onderdanig wees aan God se gesag en aan die gesag wat Hy gee aan hulle wat Hy oor ons aanstel – vir so lank as wat Hý hulle aanstel.

Maar omdat die regering hulle gesag van God ontvang, en hulle nie eie gesag het nie, mag hulle nie iets vra wat God nie vra nie.

Wanneer die regering ŉ dokter wil dwing om moord te pleeg, soos met aborsie – dan is dit nie op God se gesag nie, dan is dit sonde om hulle te gehoorsaam want dit sal beteken om ongehoorsaam te wees teenoor God.

Netso wanneer die regering ŉ wet maak wat my sou dwing om ŉ gay paartjie in ŉ gay verhouding te bevestig – dan sal dit ongehoorsaam wees aan wat God in sy Woord leer.

Of wanneer die regering ŉ wet sou maak dat gelowiges nie meer die Woord van God mag verkondig en van Hom mag getuig nie.

Dit is wat die Joodse Raad met Petrus en die ander apostels wou doen in Hand 5 waarop hulle toe geantwoord het, *“29... “'n Mens moet eerder aan God gehoorsaam wees as aan mense!”*

En as dit moet, dan dra mens die gevolge van jou gehoorsaamheid aan God – soos Johannes wat sy kop verloor is, en Stefanus wat gestenig is, en Jakobus, en Paulus, en Johannes Huss, en William Tyndale, en elke martelaar in die geskiedenis en vandag nog steeds...

Maar oppas nou om dit net op regerings toe te pas.

Dit geld vir alle gesag want *“daar is immers geen gesag wat nie van God kom nie”* (Rom. 13:1).

Dit geld dus vir enigeen wat gesag oor jou het – jou ouers, jou onderwysers, die verkeerspolisie langs die pad, jou werkgewer, die skoolhoof of vakhoof waar jy skoolhou, jou baas, die span afrigter, die kerkraad.

Hulle gesag kom van God af en in alles wat nie bots met wat God in die Bybel leer nie,

vra my gehoorsaamheid aan God dat ek gehoorsaam sal wees aan hulle vir wie Hy gesag gegee het –

selfs al doen hulle nie hulle werk soos hulle moet nie.

 (Daarvoor sal God rekenskap eis – nie ek en jy nie.)

Want daar is net een met gesag – net een het alle gesag...

Mat. 28, *“18 Jesus kom toe nader en sê vir hulle: “Aan My is alle mag gegee in die hemel en op die aarde.”*

In 2013 het ek ŉ Geloftefees saam met ŉ vriend van my gaan bywoon.

Dit was iets besonders – vroeg die oggend het ŉ klomp perderuiters in ŉ kommando aangery met al die landsvlae in ons geskiedenis wat wapper.

Met eerbied in groot opregtheid is die landsvlag gehys terwyl hulle die volkslied gesing het.

Daarna was daar koffie met boerbeskuit, toe ŉ erediens en weer koffie met melktert en koeksisters voor die braaivleis.

Regdeur die hele dag was vertroue op God vooropgestel – veral in die erediens natuurlik, maar in al die gesprekke. Oor die verlede, en oor die toekoms.

Maar daar was ŉ groot skroef los – Jesus sou die hele byeenkoms omgekeer het en almal huigelaars genoem het.

Wat het geskort?

Die landsvlag na 1994 was nie daar nie, die volkslied was net die Stem, die prediking was net dat God eendag weer uitkoms en voorspoed vir “ons volk” sal gee.

Hulle was so vol van God en sy genade – maar God se almag en sy besluit om gesag aan ander te gee waarmee hulle nie saamstem nie – dit het hulle verwerp.

Wanneer God doen soos hulle verwag dan sing hulle “Loof Hom”, maar wanneer Hy ander besluit as wat hulle wil – dan verwerp hulle dit in stilte.

 Maar hulle optrede lyk soos “Kruisig Hom!”

Aanvaar jy God se heerskappy en sy almag in jou lewe?

Aanvaar jy die gesag wat Hy oor jou aangestel het? Op wie fokus jy – om hulle wat gesag ontvang het?

Of fokus jy op Hom wat gesag gee en dit more aan iemand anders kan gee wanneer Hy wil en dit vir Hom en sy koninkryk die beste sal wees?

Let ook mooi op wat jy met die gesag doen wat God aan jou gegee het.

Wees self gehoorsaam aan Hom wat alle gesag oor jou.

Erken dat dit Hy is wat die gesag uitdeel en dat jy niks daarvan in jouself het nie.

Verteenwoordig Hom met die manier wat jy gesag uitoefen –

 stel sy waarheid ten toon, maar ook sy genade en sy liefde.

Daar is net drie optredes waartoe die Here ons oproep teen oor hulle wat Hy met gesag oor ons gestel het:

* Gehoorsaamheid aan God self en daarom ook aan hulle vir wie Hy aanstel met gesag.
* Meer gehoorsaamheid aan Hom as aan hulle wanneer hulle vra wat God verbied – selfs al bring dit onregverdige swaarkry en lyding oor my.
* Gebed vir hulle wat regeer, vir hulle wat gesag by God ontvang het. (1 Tim. 2:1-2), *1Ek dring daarop aan dat daar in die eerste plek met smeking, voorbidding en danksegging gebid moet word vir alle mense, 2vir dié wat regeer en vir almal wat gesag uitoefen, sodat ons 'n rustige en stil lewe kan lei in volkome toewyding aan God en in alle eerbaarheid.”*

Vra dat Hy hulle sal lei om gesag reg toe te pas in verantwoordelikheid teen oor die Here,

vra dat Hy hulle harte sal verander en op Hom sal fokus wanneer dit nie die geval is nie,

vra selfs dat Hy liewer ander sal aanstel met gesag –

maar wag op Hom en moenie jou hand slaan aan die wat deur God aangestel is nie.

Vra dat Hy jou sal lei en toerus om die gesag wat Hy aan jou gegee het keurig en met geduld, genade en liefde sal toe pas om Hom te verteenwoordig. Dat ander sal ervaar dat dit nie jou gesag is nie maar God sŉ.

Want Jesus is jou Koning, en Hy het alle gesag in die Hemel en op aarde.

God het jou innig lief – het Hy nie die allerwonderlikste beloftes aan jou gewaarborg toe jy gedoop is nie?

Jesus het jou so lief dat Hy Homself oorgegee het aan sondige aardse gesag in lewe en in dood sodat elkeen wat glo in Hom kan lewe vir ewig in sy heerlikheid.

Hy is in beheer.

Gee aan die keiser, aan die regering aan enigeen met gesag wat hulle toekom,

 Maar gee jouself aan God – onderdanig aan sy gesag.

Bly by die uitroep,

 “Hosanna! Red nou Here! Loof Hom! Prys Hom in die hoogste hemel.”

Amen